text: Politikere vil købe kaserne 
  07 oktober 2014 kl. 08.21
  Et enigt byråd i Fredericia byder 32 millioner kroner for den nedlagte Bülows Kaserne midt i byen. Kasernen er i spil som asylcenter.
  Det store kasernekompleks er i spil som midlertidigt asylcenter, og Forsvarsministeriets Ejendomsstyrelse skal i denne uge mødes med Udlændingestyrelsen om en lejeaftale. Udlændingestyrelsen har vurderet, at der umiddelbart kunne skaffes bolig til 120-150 flygtninge.
  Men den tanke er Fredericias byrådspolitikere ikke glade for.
  - Vi mener ikke, det er i byens interesse at indrette asylcenter i kasernen. Vi har andre planer med bygningerne, som vi blandt andet gerne vil udnytte til et campus for at trække uddannelser til Fredericia, siger Fredericias borgmester, Jacob Bjerregaard (S) til Fredericia Dagblad.
  Borgmesteren håber derfor, at Forsvaret hellere vil sælge til kommunen end udleje kasernen til Udlændingestyrelsen.
  Bülows Kaserne blev i seneste forsvarsforlig nedlagt og skal rømmes inden december.
  